นับถอยหลัง 850MHz หมดสัมปทาน! กสทช.เร่งลูกค้า DTAC ย้ายคลื่นก่อนซิมดับ 15 ก.ย.นี้
นับถอยหลัง 850MHz หมดสัมปทาน! กสทช.เร่งลูกค้า DTAC จำนวน 9.46 หมื่นเลขหมายย้ายคลื่นก่อนซิมดับ 15 ก.ย.นี้
13 ก.ย. 2561

ผู้สื่อข่าวรายงานว่า เมื่อเวลา 13.30 น.ที่ผ่านมา สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ได้เผยแพร่ประกาศแจ้งเตือนลูกค้า บริษัทโทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ที่ใช้โทรศัพท์มือถือบนคลื่นความถี่ 850 MHz ที่จะสิ้นสุดสัญญาสัมปทานในวันที่ 15 ก.ย.นี้ ให้รีบย้ายไปใช้บริการบนคลื่นความถี่อื่นในค่ายเดิม หรือโอนย้ายค่าย ภายในวันที่ 15 ก.ย.2561 เพื่อให้สามารถใช้บริการเบอร์เดิมได้ต่อเนื่อง หากไม่ดำเนินการภายในเวลา 24.00 น.ของวันที่ 15 ก.ย.นี้ จะไม่สามารถใช้งานโทรศัพท์ได้
โดยนายฐากร ตัณฑสิทธิ์ เลขาธิการ กสทช. เปิดเผยก่อนหน้านี้ว่า กสทช.จะมีคำสั่งทางปกครองให้ดีแทคประชาสัมพันธ์เร่งรัดลูกค้าให้โอนย้ายดังกล่าว หลังจาก DTAC ยื่นฟ้องต่อศาลปกครองให้มีคำสั่งคุ้มครองชั่วคราวให้ดีแทคได้ใช้คลื่น 850 MHz ต่อไป ส่วนลูกค้าดีแทคที่เหลืออยู่บนคลื่นดังกล่าว ณ วันที่ 10 ก.ย. ที่ผ่านมามีทั้งสิ้น 94,625 เลขหมาย
สำหรับลูกค้าดีแทคที่ไม่แน่ใจว่าตัวเองใช้ซิมคลื่น 850 MHz หรือไม่ สามารถตรวจสอบได้ด้วยตัวเองว่าโดยการกด *444# โทรออก ระบบจะตรวจสอบและแจ้ง sms กลับมาว่าซิมและเครื่องของคุณสามารถรองรับคลื่นอื่นๆ ของดีแทคหรือไม่ หากซิมและมือถือไม่รองรับสามารถเปลี่ยนซิมได้ฟรี และอาจจะได้รับข้อความรับสิทธิ์เครื่องในราคาพิเศษ หรือสอบถามยัง Call Center ของดีแทค หรือจะติดต่อตามศูนย์ให้บริการ ซึ่งสามารถเปลี่ยนซิมคลื่นความถี่ได้